b'\n_START_ARTICLE_\nKarl P\xc3\xa4rna\n_START_PARAGRAPH_\nKarl P\xc3\xa4rna (27. veebruar 1904, Vara vald, Tartumaa \xe2\x80\x93 1. juuli 1966, Tartu) oli Eesti geoloog ja geograaf.\n_START_SECTION_\nElulugu\n_START_PARAGRAPH_\nKarl P\xc3\xa4rna oli ehitust\xc3\xb6\xc3\xb6lise poeg._NEWLINE_L\xc3\xb5petas 1932 Tartu \xc3\x95htug\xc3\xbcmnaasiumi, 1939 Tartu \xc3\x9clikooli matemaatika-loodusteaduskonna, 1940 T\xc3\x9c juures didaktilis-metoodilise seminari kesk- ja kutsekooli maateaduse ja loodusloo \xc3\xb5petaja kutsega, loodusteaduste magister (1941, T\xc3\x9c), v\xc3\xa4itekiri "P\xc3\xb5hja-Harjumaa maa-asulastik II. Tallinnamaa asulastiku areng ja suhted teistesse maastiku komponentidesse" (v\xc3\xa4itekiri h\xc3\xa4vis s\xc3\xb5jatules), geograafiakandidaat (kinnitatud 1947, T\xc3\x9c), geoloogia-mineraloogiakandidaat (1962, T\xc3\x9c), v\xc3\xa4itekiri "O \xd0\xb3\xd0\xb5\xd0\xbe\xd0\xbb\xd0\xbe\xd0\xb3\xd0\xb8\xd0\xb8 \xd0\x91\xd0\xb0\xd0\xbb\xd1\x82\xd0\xb8\xd0\xb9\xd1\x81\xd0\xba\xd0\xbe\xd0\xb3\xd0\xbe \xd0\xbf\xd1\x80\xd0\xb8\xd0\xbb\xd0\xb5\xd0\xb4\xd0\xbd\xd0\xb8\xd0\xba\xd0\xbe\xd0\xb2\xd0\xbe\xd0\xb3\xd0\xbe \xd0\xbe\xd0\xb7\xd0\xb5\xd1\x80\xd0\xb0 \xd0\xb8 \xd0\xb1\xd0\xbe\xd0\xbb\xd1\x8c\xd1\x88\xd0\xb8\xd1\x85 \xd0\xbc\xd0\xb5\xd1\x81\xd1\x82\xd0\xbd\xd1\x8b\xd1\x85 \xd0\xbf\xd1\x80\xd0\xb8\xd0\xbb\xd0\xb5\xd0\xb4\xd0\xbd\xd0\xb8\xd0\xba\xd0\xbe\xd0\xb2\xd1\x8b\xd1\x85 \xd0\xbe\xd0\xb7\xd0\xb5\xd1\x80 \xd0\xbd\xd0\xb0 \xd1\x82\xd0\xb5\xd1\x80\xd1\x80\xd0\xb8\xd1\x82\xd0\xbe\xd1\x80\xd0\xb8\xd0\xb8 \xd0\xad\xd1\x81\xd1\x82\xd0\xbe\xd0\xbd\xd0\xb8\xd0\xb8". Oli 1935\xe2\x80\x9338 Eesti Kirjanduse Seltsi kodu-uurimistoimkonna stipendiaadina uurimist\xc3\xb6\xc3\xb6l P\xc3\xb5hja- ja L\xc3\xa4\xc3\xa4ne-Eestis, 1939\xe2\x80\x9340 T\xc3\x9c geograafia instituudi ajutine abij\xc3\xb5ud, 1940\xe2\x80\x9344 (vaheaegadega) T\xc3\x9c geograafia kateedri vanemlaborant ja ajutine t\xc3\xb6\xc3\xb6j\xc3\xb5ud, 1944\xe2\x80\x9346 t\xc3\xb6\xc3\xb6pataljonis ja NKVD laagris, 1947\xe2\x80\x9351 Eesti NSV TA Geoloogia Instituudi nooremteadur, 1951\xe2\x80\x9366 Eesti Projekti geoloog-insener (Tartus), \xc3\xbchtlasi 1941 ja 1947 T\xc3\x9c geograafia kateedri vanemlaborant, 1947\xe2\x80\x9349 ja 1953\xe2\x80\x9354 \xc3\xb5ppe\xc3\xbclesande t\xc3\xa4itja, 1949\xe2\x80\x9350 vanem\xc3\xb5petaja (0,5). Luges sissejuhatust f\xc3\xbc\xc3\xbcsikalisse geograafiasse, geomorfoloogiat, geograafiliste v\xc3\xa4liuuringute metoodikat, pinnaseteadust, asulageograafiat jm.\n_START_SECTION_\nTeadust\xc3\xb6\xc3\xb6\n_START_PARAGRAPH_\nKarl P\xc3\xa4rna uurimisvaldkonnad olid kvaternaarigeoloogia, pinnaseteadus ja asulageograafia. Tema peamisteks uurimisobjektideks olid j\xc3\xa4\xc3\xa4paisj\xc3\xa4rved ja Balti j\xc3\xa4\xc3\xa4j\xc3\xa4rv Eestis, nende teke ja areng s\xc3\xb5ltuvalt mandrij\xc3\xa4\xc3\xa4 taandumisest ja glatsioisostaatilistest liikumistest, samuti hilisj\xc3\xa4\xc3\xa4aegsed rannamoodustised. Ta tegutses ka ehitusgeoloogina. Kokku avaldas P\xc3\xa4rna umbes 20 teadustr\xc3\xbckist.'